Biggar spook wéér met kop-besering | Netwerk24
Biggar spook wéér met kop-besering
Ten spyte daarvan dat die Walliese losskakel Dan Biggar verlede week die soveelste maal die afgelope paar maande harsingskudding opgedoen het, is die Rooi Drake se bestuurspan vol hoop dat hy binnekort terug op die veld sal wees.
Die 30-jarige Biggar het die veld verlede naweek teen Ierland in Dublin verlaat toe sy span met 14-24 vasgeval het.
Dan Biggar het vir die soveelste keer die afgelope paar maande las van harsingskudding. Foto: Getty Images
Wallis kom aanstaande naweek teen die onoorwonne Frankryk in Cardiff in die Sesnasies-reeks te staan en die Rooi Drake se vaardigheidsafrigter, Neil Jenkins, is vol vertroue dat Biggar oorweeg sal kan word.
"Dan is oukei. Hy volg die gewone protokol om sy terugkeer tot die spel te maak. Dit neem 'n tydjie, maar hy doen goed en herstel vinnig, so hopelik sal hy reg wees vir volgende naweek," sê Jenkins in 'n verklaring van die Walliese Rugbyunie.
"Dan is 'n taai speler wat hopelik reg sal wees vir Frankryk. Hy is 'n losskakel van wêreldgehalte, iemand wat reeds lank in die saal is."
Dit is die derde keer in skaars vyf maande dat Biggar harsingskudding opgedoen het, nadat dit twee keer tydens 2019 se Wêreldbeker-toernooi sy lot was.
Biggar sal nou 'n onafhanklike spesialis op die gebied van harsingskudding sien, berig The Guardian.
Wayne Pivac, die Rooi Drake se breier, sal hoop dat Biggar fiks verklaar word aangesien hy beperkte opsies op losskakel tot sy beskikking het, met Gareth Anscombe en Rhys Patchell wat albei beseer is.
Bekende Walliese spelers soos die agterspelers Leigh Halfpenny en George North het albei in die onlangse verlede tyd langs die kantlyn deurgebring om ná kopbeserings te herstel. – Sportredaksie